หากใครเป็นนักเที่ยวตัวยง ต้องรู้จักผับชื่อดังของเชียงใหม่คือ Infinity หรือ ตะวันแดง ซึ่งทั้งสองแห่งนี้อยู่ที่กาดเชิงดอย หรือประเสริฐแลนด์ครับ ร้านสวนนม จะอยู่เยื้องๆ กับ Infinity Pub สังเกตุง่ายๆ ร้านนี้เขาจะร่มรื่นเพราะต้นไม้เยอะครับ

บรรยากาศในร้านจะตกแต่งสไตล์ Retro ครับ มีของเล่นเก่าๆ ตู้ โต๊ะ ไม้เก่าๆ ตกแต่งรอบบริเวณร้านครับ ที่นี่มีโต๊ะนั่งอยู่หลายโต๊ะเลยครับ รองรับลูกค้าได้หลายสิบคนเลยนะครับ ส่วนใครที่อยากจะนั่งด้านนอก ทางร้านก็มีโต๊ะด้านนอกให้บริการร่มรื่นด้วนต้นไม้น้อยใหญ่ บริเวณหน้าร้านเลยครับ

บรรยากาศรอบๆ ร้านน่านั่งดีครับ มีหลายสไตล์ให้เลือกจริงๆ

ร้านนี้มีทั้งเครื่องดื่ม และอาหารไว้บริการ ซึ่งรายการอาหารมีค่อนข้างหลากหลาย และราคาค่อนข้างมาตรฐานตามสไตล์ของร้านนมครับ

สำหรับการสั่งอาหารต้องสั่งที่หน้าเค้าน์เตอร์ครับ พอสั่งอาหารเสร็จน้องพนักงานจะให้เราเลือกตุ๊กตา 1 ตัว เพื่อเป็นสัญลักษณ์ประจำโต๊ะของเรา เวลาที่น้องพนักงานเอาอาหาร เครื่องดื่มมาส่งจะได้ลงได้ถูกโต๊ะครับ (สำหรับน้าอ้วนเลือกเป็นเจ้าหมาน้อยสีเหลืองครับ)

น้าอ้วนไม่รู้เป็นไร อาจจะเป็นความเคยชิน เวลาน้าอ้วนไปร้านนมทีไร น้าอ้วนต้องสั่งปังหวานเย็นซะทุกทีสิน่า แล้วก็ลืมไปว่าวันนี้ไปคนเดียว แต่ก็สั่งมาซะหลายอย่าง วันนี้น้าอ้วนสั่งเป็นนมเย็นปั่น (หวานน้อย) ขนมปังนมเนย 2 แผ่น และปังหวานเย็นน้ำเขียวครับ สำหรับรสชาติถือว่าร้านนี้น้าอ้วนให้ผ่านครับ โอเคเลย

ร้านนมสไตล์ Art และ Retro แบบนี้น้าอ้วนว่าวัยรุ่นต้องชอบแน่ๆ ครับ เพราะสังเกตุแล้วลูกค้าเดินเข้าออก ไม่ขาดสายเลยครับ อีกทั้งร้านนี้ก็ยังเป็นร้านที่เก่าแก่ เปิดมานาน ลูกค้าน่าจะรู้จักเยอะครับ ทั้งลูกค้าหน้าเก่า หน้าใหม่ ก็ต่างมาเยี่ยมชิมกันอย่างต่อเนื่อง ซึ่งทั้งเครื่องดื่มและอาหารก็มีบริการพร้อม น้าอ้วนว่ามาร้านนี้ร้านเดียว ได้ทั้งอิ่มทั้งน้ำและทั้งข้าว น้าอ้วนถือว่าร้านนี้เป็นร้านที่น่าแนะนำอีกร้านหนึ่งครับ